ΚΑΝΟΝΙΣΜΟΣ (ΕΟΚ) αριθ. 887/92 ΤΗΣ ΕΠΙΤΡΟΠΗΣ της 8ης Απριλίου 1992 για την τροποποίηση του κανονισμού (ΕΟΚ) αριθ. 3665/87 σχετικά με τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 674/92 (2), και ιδίως το άρθρο 16 παράγραφος 6 και το άρθρο 24, καθώς και τις αντίστοιχες διατάξεις των άλλων κανονισμών περί κοινής οργανώσεως αγοράς για τα γεωργικά προϊόντα,

τον κανονισμό (ΕΟΚ) αριθ. 2746/75 του Συμβουλίου της 29ης Οκτωβρίου 1975 περί των γενικών κανόνων σχετικά με τη χορήγηση επιστροφών κατά την εξαγωγή στον τομέα των σιτηρών και περί των κριτηρίων καθορισμού του ύψους τους (3), και ιδίως το άρθρο 8 παράγραφος 2 δεύτερο εδάφιο και παράγραφος 3, καθώς και τις αντίστοιχες διατάξεις των άλλων κανονισμών περί θεσπίσεως των γενικών κανόνων σχετικά με τη χορήγηση των επιστροφών κατά την εξαγωγή για τα γεωργικά προϊόντα,

Εκτιμώντας:

ότι για την απόδειξη της διαθέσεως στην κατανάλωση σε τρίτη χώρα, το άρθρο 18 του κανονισμού (ΕΟΚ) αριθ. 3665/87 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1615/90 (5) απαιτεί την υποβολή του τελωνειακού εγγράφου-

ότι οι εταιρείες οι οποίες έχουν ειδικευθεί σε διεθνές επίπεδο επί θεμάτων ελέγχου και εποπτείας είναι ενδιάμεσοι φορείς καταξιωμένοι και αναγνωρισμένοι στο διεθνές εμπόριο- ότι στους κοινοτικούς εξαγωγείς θα πρέπει να παρέχεται η δυνατότητα να αποκτούν αποδεικτικά στοιχεία σχετικά με τη διάθεση στην κατανάλωση σε μια τρίτη χώρα- ότι προκειμένου να διασφαλισθεί αρμονική μεταχείριση των κοινοτικών εξαγωγέων, πρέπει να προβλεφθεί η αναγνώριση σε κοινοτικό επίπεδο των εταιρειών ελέγχου και εποπτείας οι οποίες θα έχουν τη δυνατότητα να εκδίδουν πιστοποιητικά περί διεκπεραιώσεως των διατυπώσεων που προβλέπονται στο άρθρο 18 του κανονισμού (ΕΟΚ) αριθ. 3665/87-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 18 του κανονισμού (ΕΟΚ) αριθ. 3665/87 αντικαθίσταται από το ακόλουθο κείμενο:

"Άρθρο 18

1. Ως αποδεικτικό στοιχείο της διεκπεραιώσεως των τελωνειακών διατυπώσεων που αφορούν τη διάθεση στην κατανάλωση κατ' επιλογή του εξαγωγέα προσκομίζεται ένα από τα παρακάτω έγγραφα:

α) τελωνειακό έγγραφο ή αντίγραφο αυτού ή φωτοαντίγραφο- το εν λόγω αντίγραφο ή φωτοαντίγραφο θα πρέπει να επικυρώνεται είτε από την αρχή που θεώρησε το πρωτότυπο, είτε από τις επίσημες αρχές της ενδιαφερόμενης τρίτης χώρας, είτε από τις επίσημες αρχές ενός των κρατών μελών στην εν λόγω τρίτη χώρα, είτε από οργανισμό επιφορτισμένο με την πληρωμή της επιστροφής-

β) βεβαίωση εκφόρτωσης και διάθεσης στην κατανάλωση, συντασσόμενη από εταιρεία ειδικευμένη επί θεμάτων ελέγχου και εποπτείας σε διεθνές επίπεδο και αναγνωρισμένη στην παράγραφο 4. Η ημερομηνία και ο αριθμός του τελωνειακού εγγράφου διάθεσης στην κατανάλωση πρέπει να εμφαίνονται στη σχετική βεβαίωση.

2. Αν ο εξαγωγέας δεν μπορεί να λάβει το έγγραφο που επέλεξε σύμφωνα με την παράγραφο 1 στοιχείο α) και β), αφού έκανε τα κατάλληλα διαβήματα για να λάβει το έγγραφο αυτό ή, στην περίπτωση που αμφισβητείται η αυθεντικότητα του εγγράφου που προσκομίστηκε, η απόδειξη της διεκπεραίωσης των τελωνειακών διατυπώσεων διάθεσης στην κατανάλωση θεωρείται ότι παρέχεται με την υποβολή ενός ή περισσοτέρων από τα ακόλουθα έγγραφα:

α) αντίγραφο του εγγράφου εκφόρτωσης που εκδίδεται ή επικυρώνεται στην τρίτη χώρα ή σε μία από τις τρίτες χώρες, για τις οποίες προβλέπεται η επιστροφή-

β) βεβαίωση εκφόρτωσης που εκδίδεται από επίσημη υπηρεσία ενός των κρατών μελών που είναι εγκατεστημένη στην ή που είναι αρμόδια για την χώρα προορισμού, πιστοποιώντας μεταξύ άλλων ότι το προϊόν εγκατέλειψε τη λιμενική ζώνη ή τουλάχιστον ότι, σύμφωνα με τα γνωστά στοιχεία, το προϊόν δεν αποτέλεσε αντικείμενο μετέπειτα φόρτωσης με σκοπό την επανεξαγωγή του-

γ) βεβαίωση εκφόρτωσης, συντασσόμενη από εταιρεία ειδικευμένη επί θεμάτων ελέγχου και εποπτείας σε διεθνές επίπεδο και αναγνωρισμένη από την Επιτροπή, σύμφωνα με την παράγραφο 4, όπου βεβαιώνεται επιπλέον ότι το προϊόν εγκατέλειψε τη λιμενική ζώνη ή τουλάχιστον ότι, σύμφωνα με τα γνωστά στοιχεία, το προϊόν δεν αποτέλεσε αντικείμενο διαδοχικής φόρτωσης με σκοπό την επανεξαγωγή-

δ) τραπεζικό έγγραφο που εκδίδεται από εγκεκριμένους μεσάζοντες εγκατεστημένους στην Κοινότητα, το οποίο πιστοποιεί, εφόσον πρόκειται για τρίτες χώρες που αναφέρονται στο παράρτημα ΙΙΙ, ότι η πληρωμή που αντιστοιχεί στη σχετική εξαγωγή πιστώνεται στον λογαριασμό του εξαγωγέα-

ε) βεβαίωση ανάληψης που εκδίδεται από επίσημο οργανισμό της σχετικής τρίτης χώρας είτε στην περίπτωση αγοράς από την χώρα αυτή ή από επίσημο οργανισμό της χώρας αυτής είτε στην περίπτωση ενεργείας επισιτιστικής βοήθειας-

στ) βεβαίωση ανάληψης που εκδίδεται από διεθνή οργανισμό στην περίπτωση ενέργειας επισιτιστικής βοήθειας-

ζ) βεβαίωση ανάληψης που εκδίδεται από οργανισμό τρίτης χώρας, του οποίου οι διαγωνισμοί μπορούν να γίνουν δεκτοί για την εφαρμογή του άρθρου 44 του κανονισμού (ΕΟΚ) αριθ. 3719/88 της Επιτροπής (*), σε περίπτωση αγοράς από τον οργανισμό αυτό.

3. Ο εξαγωγέας οφείλει να υποβάλει σε όλες αυτές τις περιπτώσεις αντίγραφο ή φωτοαντίγραφο του εγγράφου μεταφοράς.

4. Η Επιτροπή σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ και στα αντίστοιχα άρθρα των άλλων κανονισμών περί κοινής οργανώσεως αγοράς, μπορεί να προβλέψει, σε ορισμένες ειδικές περιπτώσεις που πρέπει να προσδιοριστούν, ότι η απόδειξη εισαγωγής που αναφέρεται στις παραγράφους 1 και 2 θεωρείται ότι παρέχεται μέσω ενός ειδικού εγγράφου ή με κάθε άλλο τρόπο.

5. Εν αναμονή της έγκρισης, από την Επιτροπή, των εταιρειών οι οποίες ειδικεύονται επί θεμάτων ελέγχου και εποπτείας σε διεθνές επίπεδο, ισχύουν οι εγκρίσεις από τα κράτη μέλη.

(*) ΕΕ αριθ. L 331 της 2. 12. 1988, σ. 1."

Άρθρο 2

Οι βεβαιώσεις εκφόρτωσης και διάθεσης σε κατανάλωση που εκδίδονται από μια εταιρεία ειδικευμένη επί θεμάτων ελέγχου και εποπτείας σε διεθνές επίπεδο ισχύουν για τις εξαγωγές, για τις οποίες έχουν διεκπεραιωθεί οι διατυπώσεις από την έναρξη ισχύος του παρόντος κανονισμού μέχρι τις 31 Δεκεμβρίου 1994.

Άρθρο 3

Ο παρών κανονισμός αρχίζει να ισχύει την 1η Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1. (2) ΕΕ αριθ. L 73 της 19. 3. 1992, σ. 7. (3) ΕΕ αριθ. L 281 της 1. 11. 1975, σ. 78. (4) ΕΕ αριθ. L 351 της 14. 12. 1987, σ. 1. (5) ΕΕ αριθ. L 152 της 16. 6. 1990, σ. 33.